钦定古今图书集成/明伦汇编/氏族典/第169卷 > 《廖用贤尚友录》 > 颜延之
## 钦定古今图书集成/明伦汇编/氏族典/第169卷 > 《廖用贤尚友录》 > 颜延之

按《宋书颜延之传》，“延之字延年，琅邪临沂人。少孤贫，
好读书，文章之美，冠绝当时。后将军吴国内史刘柳
以为行参军，转主簿，豫章公世子中军行参军。义熙
十二年，高祖北伐，有宋公之授，府遣一使庆殊命参
起居，延之与同府王参军俱奉使至洛阳。宋国建，奉
常郑鲜之举为博士，仍迁世子舍人。高祖受命，补太
子舍人，徙尚书仪曹郎，太子中舍人。少帝即位，以为
正员郎，兼中书，寻徙员外常侍，出为始安太守，领军
将军。元嘉三年，征为中书侍郎，寻转太子中庶子，顷
之，领步兵校尉，赏遇甚厚。延之好酒疏诞，不能斟酌
当世，见刘湛、殷景仁专当要任，意有不平，每犯权要。
湛言于彭城王义康，出为永嘉太守”，延之甚怨愤，乃
作《五君咏》以述《竹林七贤》。湛及义康以其辞旨不逊，
大怒。时延之已拜，欲黜为远郡，太祖乃以光禄勋车仲远代之。延之与仲远世素不协，屏居里巷，不豫人
间。刘湛诛，起延之为始兴王濬后军谘议参军，御史
中丞。在任纵容，无所举奏。迁国子祭酒，司徒左长史。
坐启买人田，不肯还直，尚书左丞荀赤松奏之，免所
居官。复为秘书监、光禄勋、太常。延之性既褊激，兼有
酒过，居身清约，不营财利，乞解所职，不许。明年致事。
元凶弑立，以为光禄大夫。世祖登阼，以为金紫光禄
大夫，领湘东王师。孝建三年，卒，时年七十三。追赠散
骑常侍、特进，谥曰宪。子延之与陈郡谢灵运俱以词
彩齐名，江左称“颜、谢”焉。